**Tăcerea ta**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcerea ta m-alungă. Parcă ești

străinul ce se-nchide-ntr-o cetate.

De ce să bat la porți să mă primești

când porțile par toate încuiate?

Desigur, vinovată sunt doar eu:

cu suflete nu vreau să fac dresură.

De-aceea strâng tăceri în jurul meu

și toate stau cu lacăte pe gură.

Atunci se-ntâmplă: uit. Am și uitat.

De ce sa mint? Ce-i viu vrea să trăiască.

Abia aud un glas îndepărtat

ce spune că uitarea-i femeiască.